यकदम मेरे अग्गुआं अक्खीं गैब होई गेइयां। कुड़ी नस्सी गेई ही। सारे मंगने आहले नस्सा दे हे। दुए सामने आह्‌ले प्लेट-फार्म उप्पर इक्क खु’ल्ली छत्ता आह्‌ली गड्डी खड़ोती दी ही जेह्‌दे उप्पर किन्ने गै मिलट्री दे ट्रक ते तोपां लदोई दियां हियां। उत्थै गै इक्क खु’ल्ले-नेह् केरियर उप्पर इक बड्डा-ने’आ दाल दा पतीला हा जेह्‌दे चा मिलट्री दे सपाहियें दे खाने दे बाद, बची दी दाल किश सपाही मंगतें गी बण्डा दे हे। मंगते हत्थें च, डब्बें च ते फुलकें उप्पर दाल लै दे हे। इक दुए गी पिच्छें ढाई-ढाई, जि’ल्ली-जि’ल्ली ओह् दाली दी कड़शी तगर पुज्जने गी हाम्बा दे हे। केइयें दे सिरै उप्पर, मूण्ढें उप्पर, मुंहां उप्पर ते दाढ़ियें उप्पर दाल डु’ल्ली गेदी ही।